Odločba Komisije

z dne 3. julija 1998

o preskusu gorljivosti posameznega predmeta (preskus SBI) iz Odločbe 94/611/ES o izvajanju člena 20 Direktive Sveta 89/106/EGS v zvezi z gradbenimi proizvodi

(notificirana pod dokumentarno številko K(1998) 1743)

(Besedilo velja za EGP)

(98/457/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropskih skupnosti,

ob upoštevanju Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode [1], kakor je bila spremenjena z Direktivo Sveta 93/68/EGS [2], in zlasti člena 20 Direktive,

ker razlike med državami članicami v metodah preskušanja in sistemih klasifikacije požarne odpornosti pomenijo, da se uskladitev lahko doseže samo s sprejetjem enotnega sistema klasifikacije, temelječe na metodah preskušanja, ki se morajo uporabljati v vsej Skupnosti;

ker člen 3(2) Direktive 89/106/ES določa, da se lahko za upoštevanje različnih stopenj požarne zaščite stavb in gradbenih inženirskih objektov na podlagi vsake temeljne zahteve določijo razredi;

ker točka 4.3.1.1 razlagalnega dokumenta št. 2, priloženega k sporočilu Komisije v zvezi z razlagalnimi dokumenti Direktive Sveta 89/106/EGS [3], določa, da se za omogočanje ovrednotenja požarne odpornosti proizvodov na skupni podlagi razvije usklajena rešitev, ki lahko uporablja preskuse v polnem ali zmanjšanem merilu, ki ustrezajo ustreznim predvidenim potekom resničnih požarov;

ker ta usklajena rešitev temelji na sistemu razredov, sprejetem v Odločbi Komisije 94/611/ES [4];

ker se Odločba Komisije 94/611/ES v tabeli 1 svoje Priloge sklicuje na preskus "gorljivosti posameznega predmeta" (preskus SBI), ki je obvezen za preskušanje proizvodov za stene in strope, vključno s površinskimi obdelavami, gradbenimi sklopi, proizvodi, ki so sestavni deli gradbenih sklopov, cevmi in sestavnimi deli instalacij ter proizvodi za fasade/zunanje zidove v razredu B, C ali D;

ker razlike v napravah, ki se uporabljajo za preskušanje požarne odpornosti, lahko povzročijo razlike v rezultatih preskusov; ker je torej za zagotovitev, da so rezultati preskusov enaki v vsej Skupnosti, nujno opredeliti enotno izvedbo naprav SBI;

ker podlaga za opredelitev enotne izvedbe preskusnih naprav SBI izhaja iz študij, v imenu Komisije izvedenih v skupini uradnih laboratorijev, ki je preiskala, kako so različne izvedbe SBI sposobne zadovoljiti zahteve za preskušanje požarne odpornosti, določene v Odločbi Komisije 94/611/ES, in priporočila najprimernejšo izvedbo;

ker je bila izbrana izvedba SBI predmet medlaboratorijskega ("round robin") programa preskušanja, ki je zajel obsežen niz gradbenih proizvodov;

ker so ukrepi, predvideni s to odločbo, v skladu z mnenjem Stalnega odbora za gradbeništvo,

SPREJELA NASLEDNJO ODLOČBO:

Člen 1

Preskus gorljivosti posameznega proizvoda (preskus SBI) v zaprtem prostoru, kakor je navedeno v tabeli 1 Priloge k Odločbi 94/611/ES, je za klasifikacijo gradbenih proizvodov glede na požarno odpornost skladen z izvedbo, določeno v Prilogi k tej odločbi.

Člen 2

Ta odločba je naslovljena na države članice.

V Bruslju, 3. julija 1998

Za Komisijo

Martin BANGEMANN

Član Komisije

[1] UL L 40, 11.2.1989, str. 12.

[2] UL L 220, 30.8.1993, str. 1.

[3] UL C 62, 28.2.1994, str. 23.

[4] UL L 241, 16.9.1994, str. 25.

--------------------------------------------------

PRILOGA

IZVEDBA PRESKUSA SBI

1. Splošno

Preskuševalni laboratorij SBI bo natančno opisan v prihodnjem evropskem standardu.

Preskuševalni laboratorij SBI mora biti v celoti (vključno z obkrožajočo ograjo) in v vseh primerih enak, zanj pa veljajo vsi dopustni odmiki (na primer tolerance), ki jih je treba vključiti v ta evropski standard.

2. Način preskusa

Vzorec za preskušanje, sestavljen iz dveh navpičnih kril, ki tvorita pravi kot, je izpostavljen ognju iz gorilnika na dnu kota. Ogenj dobimo z zažigom propana, ki ga vbrizgavamo skozi zaboj s peskom.

Po vžigu gorilnika je treba zapisati naslednje parametre procesa gorenja preskusnih vzorcev: čas do vžiga, širjenje plamena, sproščanje toplote, nastajanje dima in goreče kapljice/delci.

3. Preskuševalni laboratorij

Preskuševalni laboratorij SBI predstavlja ograjeno območje za preskušanje, naprava SBI (voziček, okvir, gorilniki, napa, zbiralnik in cevi), sistem za dovajanje propana, sistem za odvajanje dima in splošna oprema za merjenje.

Natančna specifikacija in oblika preskusnega laboratorija bo določena v prihodnjem evropskem standardu iz točke 1. Glavni deli bodo naslednji:

3.1 Ograjeno območje SBI za preskušanje

- Notranje dimenzije:

- višina 2,4 ± 0,1 m (vrh okvira),

- talna površina 3,0 ± 0,6 m pri obeh dimenzijah,

- okna: okna v dveh stenah, ki sta obrnjeni proti sprednji strani dveh pravokotnih ploskev vzorca za preskušanje,

- ena stena z odprtino za voziček; razdalja med vozičkom in stranskimi stenami ≥ 0,5 m,

- z vozičkom na svojem mestu odprtine ograjenega območja za preskušanje razen dovoda zraka na dnu vozička in odprtine za odvajanje dima v napi ne smejo presegati 0,05 m2.

3.2 Naprava SBI

Naprava SBI je sestavljena iz:

(a) vozička, na katerem sta nameščena dva pravokotna dela vzorca za preskušanje s primarnim peščenim gorilnikom na dnu navpičnega kota; voziček je postavljen tako, da z zadnjim delom zapira odprtino v steni ograjenega območja za preskušanje SBI; dovod zraka pod dnom vozička je iz perforiranih plošč, zato da bi dosegli enakomerno porazdeljen tok po dnu ograjenega območja za preskušanje SBI;

(b) trdnega okvira, v katerega potisnemo voziček in ki podpira napo; sekundarni gorilnik je pritrjen na okvir;

(c) nape na vrhu okvira, ki zbira pline, nastajajoče ob izgorevanju;

(d) zbiralnika na vrhu nape z vodoravno odprtino za izpuh; pregrade na dnu zbiralnika preprečujejo, da bi bil tok v napi preveč asimetričen;

(e) merilne cevi določenih dimenzij in sestave.

Z napravo je mogoče preskušati preskusne vzorce do 200 mm debeline.

3.3 Gorilniki in sistem za dovajanje propana

(a) Naprava SBI vključuje dva identična peščena gorilnika z naslednjimi specifikacijami, enega na spodnji plošči vozička, enega pa pritrjenega na steber okvira:

- oblika: enakokraki trikotnik (pogled od zgoraj) z enakimi stranicami dolžine 250 mm, višina 80 mm, dno zaprto razen luknje 1/2“ za cev v središču, vrh odprt; dimenzije ± 2 mm,

- škatla iz 1,5 mm jekla (nerjavnega), napolnjena s spodnjo plastjo proda debeline 60 mm (velikost zrna 4 do 8 mm) in zgornjo plastjo "peska" debeline 20 mm (2 do 4 mm); žične mreže stabilizirajo ti dve plasti in preprečujejo, da bi prod padal v odprtino za cev za plin; debelina plasti ± 2 mm,

- položaji:

- primarni gorilnik je nameščen v pladnju in povezan z U-profilom na dnu položaja preskusnega vzorca,

- sekundarni gorilnik je pritrjen na steber okvira nasproti kota preskusnega vzorca, vrh gorilnika je na višini 1450 ± 5 mm od tal (1000 mm navpične razdalje do nape), njegova diagonala vzporedna z diagonalo primarnega gorilnika in ji je najbližja, njegovi robovi pa so pod kotom 45 stopinj in oddaljeni 700 ± 5 mm od položaja preskusnega vzorca;

(b) preskusni vzorci so pred vročino plamenov sekundarnega gorilnika zaščiteni s ščitom iz določenih materialov in določene oblike;

(c) gorilniki morajo biti opremljeni z napravami za vžig, na primer z vžigalnim plamenom ali žarilno žico;

(d) čistost propana mora biti 95 % ali boljša; propan se dovaja skozi regulator pretoka z določenimi zahtevami.

3.4 Sistem za odvajanje dima

Sistem za odvajanje dima mora izpolnjevati zahteve, ki bodo določene v prihodnjem evropskem standardu iz točke 1.

3.5 Splošna oprema za merjenje

Oprema za merjenje bo, glede vrste, učinka in postavitve, določena v prihodnjem evropskem standardu iz točke 1.

4. Preskusni vzorec

Vogalno postavljeni vzorec je sestavljen iz dveh kril, imenovanih kratko in dolgo krilo.

Preskusni vzorci iz ploščastih in posameznih proizvodov imajo naslednji površini:

(a) kratko krilo: 495 ± 5 mm × 1500 mm ± 5 mm;

(b) dolgo krilo: 1000 mm ± 5 mm × 1500 mm ± 5 mm.

Preskusni vzorci drugih vrst proizvodov, kakršni so na primer kabli, cevi, kanali, cevovodi in izolacijski materiali, so pripravljeni in nameščeni na poseben način, ki bo natančno opisan v prihodnjem evropskem standardu.

Po potrebi morajo biti proizvodi pritrjeni na nosilni element na določen način, ki ustreza končni uporabi proizvoda. Nosilni elementi in načini pritrjevanja bodo določeni v prihodnjem evropskem standardu.

Proizvodi so pritrjeni na oporno ploščo določene vrste, ki bo skladna z prihodnjim evropskim standardom.

Nameščena krila preskusnega vzorca so postavljena navpično na vozičku ter označena z vodoravnimi in navpičnimi črtami. Ti postopki bodo določeni v prihodnjem evropskem standardu.

5. Potek preskušanja

Potek preskušanja, vključno z umeritvijo, postopki nameščanja, okoliščinami delovanja in parametri, ki jih je treba izmeriti, bo natanko opredeljen v prihodnjem evropskem standardu.

--------------------------------------------------